WHO: ຜູ້ຄົນທີ່ມີໄຂມັນສູງ ຈໍານວນຫລວງຫລາຍ ໃນທົ່ວໂລກ ບໍ່ໄດ້ຮັບການປິ່ນປົວ (ເບິ່ງວີດິໂອ)
ການສຶກສາຂອງອົງການອະນາໄມໂລກ ສະແດງໃຫ້ເຫັນວ່າ ຜູ້ຄົນທີ່ມີສານໄຂມັນສູງ ບໍ່ໄປປິ່ນປົວໂຕເອງ.
ການສຶກສາຄັ້ງໃຫຍ່ອັນນຶ່ງຂອງອົງການອະນາໄມໂລກ ສະແດງໃຫ້ເຫັນວ່າ ຜູ້ຄົນສ່ວນຫລາຍທີ່ມີທາດ Cholesterol ຫລືໄຂມັນໃນເລືອດ ໃນລະດັບສູງ ຢູ່ໃນທົ່ວໂລກ ແມ່ນບໍ່ໄດ້ຮັບການປິ່ນປົວທີ່ເຂົາເຈົ້າຕ້ອງການ ເພື່ອຫລີກລ່ຽງພະຍາດທີ່ຮ້າຍແຮງເຊ່ນ ໂຣກຫົວໃຈວາຍ ແລະໂຣກລົມສາລະບາດ ຫລື stroke ນັ້ນ ແລະບັນດານັກຄົ້ນຄວ້າກ່ຽວກັບເລື້ອງນີ້ ຊຶ່ງເປັນການສຶກສາຄົ້ນຄວ້າຄັ້ງໃຫຍ່ທີ່ສຸດທີ່ບໍ່ເຄີຍມີມາກ່ອນ ກ່າວວ່າ ບັນຫານີ້ແມ່ນຮ້າຍແຮງເປັນພິເສດໃນໂລກກໍາລັງພັດທະນາ ສິງມີລາຍລະອຽດຂອງເລື້ອງນີ້ ມາສະເໜີທ່ານໃນອັນດັບຕໍ່ໄປ… ການເຊື່ອມໂຍງກັນລະຫວ່າງສານໄຂມັນສູງແລະໂຣກຫົວໃຈວາຍ ບໍ່ແມ່ນເລື້ອງໃໝ່ ແຕ່ການສຶກສາຄົ້ນຄວ້າຄັ້ງໃໝ່ໃນລະດັບທົ່ວໂລກ ແມ່ນເປັນສິ່ງຕັກເຕືອນອີກອັນນຶ່ງກ່ຽວກັບການລະບາດທີ່ຂະຫຍາຍໃຫຍ່ອອກນັບມື້ ຂອງລະດັບສານໄຂມັນຫລື cholesterol ສູງ ທີ່ບໍ່ໄດ້ຮັບການປິ່ນປົວ ຊຶ່ງສາມາດພາໃຫ້ເກີດພະຍາດທີ່ກ່ຽວກັບຫົວໃຈ ແລະເສ້ນເລືອດໃນຫົວໃຈໄດ້ ການຄົ້ນຄ້ວາດັ່ງກ່າວໄດ້ສຶກສາ ຜູ້ຄົນຈໍານວນ 147 ລ້ານຄົນ ແລະພົບເຫັນວ່າ ອັດຕາຂອງລະດັບສານໄຂມັນສູງ ກໍາລັງເພີ່ມຂຶ້ນນັບມື້ຢູ່ ໃນທົ່ວໂລກ ພວກນັກຄົ້ນຄວ້າກ່າວວ່າ ສິ່ງທີ່ພາໃຫ້ເປັນຫ່ວງຍິ່ງໄປກວ່ານັ້ນ ກໍຄືວ່າ ພວກຄົນເຈັບຫລືຄົນປ່ວຍເຫລົ່ານີ້ຫລາຍຄົນ ບໍ່ໄດ້ຮັບການປິ່ນປົວ ຍົກໂຕຢ່າງໃນຍີ່ປຸ່ນ 53 ສ່ວນຮ້ອຍຂອງພວກທີ່ນາຍໝໍ ກວດພົບວ່າ ມີລະດັບສານໄຂມັນສູງນັ້ນ ບໍ່ໄດ້ຮັບການ ປິ່ນປົວ ໃນຂະນະທີ່ ຢູ່ປະເທດໄທ 78 ສ່ວນຮ້ອຍຂອງ ພວກທີ່ຖືກສໍາຫລວດ ບໍ່ເຄີຍໄດ້ໄປຫາໝໍກວດຈັກເທື່ອເລີຍ ບັນດານັກຊ່ຽວຊານພາກັນກ່າວເນ້ນເຖິງສາເຫດພື້ນຖານຕື່ມອີກ ຊຶ່ງ Dr Chelsea Kidwell ຜູ້ອໍານວຍການ Georgetown Stroke Center ຫລືສູນກາງໂຣກລົມສາລະບາດ Georgetown ທີ່ກຸງວໍຊິງຕັນ ກ່າວຊີ້ແຈງວ່າ: ໄຂມັນໃນເລືອດ ມີສອງຊະນິດ ຄືຊະນິດທີ່ດີແລະບໍ່ດີ ໄຂມັນທີ່ບໍ່ດີ ທີ່ມີຢູ່ໃນລະດັບສູງນັ້ນ ຈະສະສົມກັນຂຶ້ນກ້າມຕັນເສ້ນເລືອດ ຫລື ທາງເດີນຂອງເລືອດ ຊຶ່ງເຮັດໃຫ້ເລືອດແລ່ນເຂົ້າສູ່ຫົວໃຈຊ້າລົງໄດ້ ຖ້າບໍ່ມີເລືອດ ແລະ oxygen ແລ່ນເຂົ້າຫາຫົວໃຈພຽງພໍ ມັນກໍສາມາດ ເຮັດໃຫ້ເກີດໂຣກຫົວໃຈວາຍໄດ້ ແລະຖ້າໄຂມັນກ້າມຕັນທາງເລືອດທີ່ແລ່ນໄປຫາສະໜອງ ມັນກໍສາມາດພາໃຫ້ເກີດເປັນລົມສາລະບາດ ຫລືເສ້ນເລືອດແຕກໃນສະໝອງ ຫລື ເປັນ stroke ໄດ້ ການທີ່ມີສານໄຂມັນໃນລະດັບສູງນັ້ນ ມັນຈະບໍ່ສະແດງອາການໃດໆໃຫ້ເຫັນ ຊຶ່ງພາໃຫ້ຄົນ ສ່ວນຫລາຍບໍ່ຮູ້ເມື່ອໂຕວ່າ ຕົນມີບັນຫາໄຂມັນໃນເລືອດສູງ ຈົນກວ່າເກີດເປັນ stroke ຫລື ເກີດຫົວໃຈວາຍຂຶ້ນມາ ດຣ Kidwell ກ່າວຊີ້ແຈງເຖິງວິທີງ່າຍໆທີ່ພວກເຮົາສາມາດຮູ້ໄດ້ນັ້ນ ວ່າ: ພະຍາດຫົວໃຈຫລືເສ້ນເລືອດໃນຫົວໃຈ ເອົາຊີວິດຜູ້ຄົນໄປໃນຈໍານວນຫລາຍກວ່າ 17 ລ້ານ ຄົນໃນແຕ່ລະປີ ແລະອົງການອະນາໄມໂລກກ່າວວ່າ 80 ສ່ວນຮ້ອຍ ຂອງການຕາຍເຫລົ່າ ນັ້ນ ແມ່ນເກີດຂຶ້ນໃນບັນດາປະເທດກໍາລັງພັດທະນາ Dr Joseph Sabik ຈາກຄລີ ນິກ Cleveland ກ່າວວ່າ ການ ສ່ຽງທີ່ວ່ານີ້ສາມາດລົດຜ່ອນລົງ ໄດ້ ໂດຍພຽງແຕ່ທໍາການປ່ຽນ ແປງວິຖີຊີວິດແບບງ່າຍໆເທົ່ານັ້ນ ຊຶ່ງ Dr Sabik ຊີ້ແຈງດັ່ງນີ້: ການປ່ຽນແປງວິຖີຊີວິດ ອາດຈະບໍ່ເປັນປະໂຫຍດແກ່ໝົດສູ່ຄົນ ວິທີການຮັກສາດ້ວຍຢຸກຢາ ອາດຈະກາຍເປັນສິ່ງຈໍາເປັນ ສໍາລັບພວກຜູ້ຄົນທີ່ມີສານໄຂມັນສູງຫລາຍໂພດ ແຕ່ Dr Kidwell ກ່າວວ່າ ການຮັກສາດ້ວຍຢຸກຢານັ້ນ ອາດຈະບໍ່ສາມາດເຮັດໄດ້ສໍາລັບ ຫລາຍຄົນ ບັນດານັກຊ່ຽວຊານດ້ານສຸຂະພາບໃນທົ່ວໂລກກ່າວວ່າ ພ້ອມກັບການກວດເລືອດເບິ່ງລະດັບ ໄຂມັນແລະການປິ່ນປົວທີ່ດີຂຶ້ນ ພວກຜູ້ຄົນທີ່ມີບັນຫານໍາໄຂມັນສູງນັ້ນ ຄວນຈະກິນອາຫານ ທີ່ໃສ່ເກືອໜ້ອຍລົງ ກິນອາຫານທີ່ມີນໍ້າມັນນັ້ນໜ້ອຍລົງ ແລະຫລີກເວ້ນການສູບຢາ ພວກ ນັກຊ່ຽວຊານເຊື່ອວ່າ ບາດກ້າວເຫລົ່ານີ້ສາມາດຊ່ອຍຍັບຍັ້ງຄື້ນຟອງ ທີ່ພວມເພີ່ມສູງຂຶ້ນ ເລື້ອຍໆຂອງລະດັບສານໄຂມັນ ຢູ່ໃນທົ່ວໂລກນັ້ນໄດ້